钦定古今图书集成/明伦汇编/皇极典/第171卷 > 唐
## 钦定古今图书集成/明伦汇编/皇极典/第171卷 > 唐

### 高祖受隋禅仍周封号曰唐

按《唐书高祖本纪》不载按《玉堂鉴纲》，“帝祖虎仕西
魏有功，封陇西公。父昺，于周世封唐公，渊袭爵，隋末
起兵，受恭帝禅，国号唐。”

### 中宗嗣圣七年太后临朝称制改国号曰周〈即武后天授元年〉

按《唐书武后本纪》，后专宠与政。高宗崩，皇太子即位，
尊后为皇太后，临朝称制。光宅元年二月戊午，废皇
帝为庐陵王幽之。天授元年九月壬午，改国号周。
按《通鉴纲目》：“嗣圣七年，侍御史傅游艺上表，请改国
号曰周，赐皇帝姓武氏。太后不许，擢游艺为给事中。
于是百官宗戚百姓合六万馀人俱上表如游艺所
请”，太后可之，御则天楼赦天下，以《唐》为“周。”

### 神龙元年中宗复即帝位复国号曰唐

按《唐书中宗本纪》：“中宗即皇帝位，皇太后临朝称制。
嗣圣元年正月，废居于均州，又迁于房州。圣历二年，
复为皇太子。太后老且病。神龙元年正月，张柬之等
以羽林兵讨乱，甲辰，皇太子监国。丙午，复于位。二月
甲寅，复国号唐。”